# Вінчэнца Мантэльля

|  |
| --- |
| **Вінчэнца Мантэльля** |
|  |
| Пэрсанальная інфармацыя |
| **Нарадзіўся** | 18 чэрвеня 1974(1974-06-18) (51 год)* Памільяна-д’Арка[d], Нэапаль, Кампанія, Італія
 |
| **Рост** | 172 см |
| **Вага** | 70 кг |
| **Пазыцыя** | нападнік |
| Клюбы |
| **Гады** | **Клюб** | **Гульні (галы)**¹ |
| 1990—1995 | Эмпалі | 51 (26) |
| 1995—1996 | Джэноа | 34 (21) |
| 1996—1999 | Сампдорыя | 83 (54) |
| 1999—2009 | Рома | 192 (84) |
| 2007 | →  Фулгэм | 10 (2) |
| 2007—2008 | →  Сампдорыя | 13 (4) |
| Зборныя |
| 1999—2005 | Італія | 20 (3) |

**Вінчэ́нца Мантэ́льля** (па-італьянску: *Vincenzo Montella*; нар. 18 чэрвеня 1974 году, Кастэльлё-ды-Чыстэрна, Кампанія) — італьянскі прафэсійны футбаліст і футбольны трэнэр. Выступаў на пазыцыі нападніка за «Рому» да 2009 году. З 1999 па 2005 год правёў 20 матчаў за зборную Італіі, забіў у іх 3 галы. Удзельнік чэмпіянату Эўропы 2000 году (2-е месца) і чэмпіянату сьвету 2002 году.

## Кар’ера

### Клюбы

Мантэльля пачынаў сваю кар’еру ў клюбе Сэрыі «C» «Эмпалі» ў 1990 годзе, а ў 1995 годзе перайшоў у клюб Сэрыі «B» «Джэноа», за які ўжо ў першым (і адзіным) сэзоне забіў 21 гол. Пасьля гэтага Мантэльлю набыла «Сампдорыя», якая выступала ў Сэрыі «A». У гэтай камандзе Вінчэнца шмат забіваў і два гады запар (1997 і 1998) быў адным з найлепшых бамбардзіраў чэмпіянату. Яго добрая гульня прывяла да запрашэньня ў «Рому», пасьля вылету «Сампдорыі» з Сэрыі «A». За яго былі заплачаныя вялікія грошы (25 млн эўра), але ў першым жа сэзоне Вінчэнца стаў іх апраўдваць, забіўшы 18 галоў і зрабіўшы дубль у вароты «Ляцыё», галоўнага суперніка «Ромы» ў чэмпіянатах Італіі. Разам з Франчэска Тоцьці і Марка Дэльвэкіё Мантэльля склаў атакоўнае трыё рымскага клюбу, якое ўяўляла сабой адну з найлепшых атак у Сэрыі «A». У сэзоне 2000—2001 Мантэльля 13-ю галамі дапамог камандзе выйграць чэмпіянат, а ў сакавіку 2002 году ён прывёў у захапленьне заўзятараў клюбу, забіўшы чатыры мячы ў вароты «Ляцыё», у выніку чаго «Рома» перамагла 5:1.

У сэзоне 2003—2004 Мантэльля гуляў вельмі мала з-за траўмаў. Але ў наступным сэзоне ён прадэманстраваў файную форму і забіў за «Рому» ў чэмпіянаце 21 гол. Сэзон 2005—2006 ізноў не атрымаўся з-за траўмаў, Вінчэнца перанёс дзьве апэрацыі на сьпіне і плячы, згуляўшы ўсяго 13 матчаў у чэмпіянаце.

4 студзеня 2007 году Мантэльля адправіўся ў арэнду ў лёнданскі «Фулгэм», дзе стаў асноўным нападнікам. У дэбютным хатнім матчы Кубка Ангельшчыны супраць «Лэстэр Сіці» ён забіў два галы, а неўзабаве забіў і «Сток Сіці» ў наступным раўндзе гэтага турніру. 13 студзеня Мантэльля згуляў свой першы матч у чэмпіянаце Ангельшчыне супраць «Ўэст Гэму», а 20 студзеня забіў свой першы гол у ангельскім чэмпіянаце, рэалізаваўшы пэнальці ў матчы з «Тотэнгэмам». Італьянец стаў вельмі папулярны сярод заўзятараў «Фулгэму» пасьля чатырох галоў у трох матчах запар. 8 траўня, за тыдзень да канца тэрміну арэнды, Мантэльля вярнуўся ў «Рому».

На сэзон 2007—2008 гадоў Мантэльля адправіўся ў свой першы клюб «Сампдорыю» ізноў на правах арэнды.

2 ліпеня 2009 году Мантэльля аб’явіў пра завяршэньне сваёй кар’еры прафэсійнага гульца.

### Зборная

Мантэльля згуляў свой першы матч за зборную Італіі 5 чэрвеня 1999 году супраць Ўэйлзу. Таксама ён прымаў удзел у чэмпіянаце Эўропы 2000 году (у фінале выйшаў на замену) і чэмпіянаце сьвету 2002 году. З 2005 году Мантэльля не атрымліваў запрашэньняў у нацыянальную каманду і, такім чынам, прапусьціў чэмпіянат сьвету ў Нямеччыне і чэмпіянат Эўропы ў Аўстрыі і Швайцарыі.

## Крыніцы

## Вонкавыя спасылкі

* Афіцыйны сайт (італ.)